ديليميز حاققيندا آذربايجان ميللى حؤكومتينين قرارى  مصوبه حكومت ملى آذربايجان در باره زبانمان        خالقيميزى دؤولت دستگاهينا ياخينلاشديرماق و عومومون ائحتيياجينى ساده بير صورتده آنلاماق و همچينين ميللى ديل و ميللى مدنييتيميزين ترققى و تكامول يوللارينى تميزله مك اوچون آذربايجان ميللى حؤكومتى ١٦ دئى تاريخلى جلسه  سينده آشاغيداكى قرارلارى قبول ائتميشدير:          1- بو گوندن ائعتيبارن آذربايجاندا آذربايجان ديلى رسمى دؤولت ديلى حئساب اولونور. دؤولتين قرارلارى و رسمى ائعلانلار٫ همچينين خالق قوشونلارى حيصصه لرينه وئريلن فرمانلار و قانونى لاييحه لرى موطلقن آذربايجان ديلينده يازيلماليدير.  2- بوتون ايداره لر (دؤولتى٫ ميللى. تيجارى و ايجتيماعى) اؤز ايشلرينى آذربايجان ديلينده يازماغا مجبوردورلار. بو ديلده يازيلمايان دفتر و مداريك رسمى حئساب اولونماياجاقدير.  3- محكمه لرده ايشلرين  جريانى تامامىيله آذربايجان ديلينده آپاريلمالى و بو ديلى بيلمه ينلر اوچون موترجيم تعيين اولونماليدير.  4- آذربايجانين بوتون ايداره٫ موسسه و تيجارت خانالارينين تابلولارى موطلقن آذربايجان ديلينده يازيلماليدير.  5- رسمى ايجلاسلار و ييغينجاقلاردا سوخنرانليق و موذاكيره آذربايجان ديلينده يازيلماليدير.  6- آذربايجانلى اولماييب باشقا ديل ايله دانيشانلار و عومومى دؤولتى ايدارهلرده خيدمت ائده نلر آذربايجان ديلى ايله يازيب اوخوماغى و دانيشماغى اؤيره نمه ليديرلر.  7- معاريف ويزارتى٫ ايداره مامورلارينى  آذربايجان ديلى ايله آشينا ائتمك مقصدىيله آيرى ديللردن ساوادى اولانلار اوچون ايداره لرين جنبينده بؤيوكلر اوچون مخصوص كيلاسلار آچمالى و بو كيلاسلاردا حاضير اولانلارين ايش موددتى بير ساعات آزالماليدير.  8- آذربايجاندا ياشايان باشقا ميللتلر اؤز ايشلرينى اؤز آنا ديللرينده آپارماغا حاقلىديرلار. لاكين اونلار اؤز رسمى ائعلانلارى و يازيلاريندا اؤز ميللى ديللرى ايله برابر آذربايجان ديلينى رسمى دؤولتى ديل اولاراق ايشله تمه ليديلر.  9- آذربايجاندا ياشايان خيردا ميللتلرين خوصوصى ميللى مكتبلرينده كى تعليم اؤز آنا  ديللرينده اولدوغو حالدا٫ آذربايجان ديلى ده تدريس ائديلمه ليدير.  10- آذربايجان ميللى حؤكومتى معاريف وزيرينين مكتبلرده تدريس لرين آذربايجان ديلينده اولماسى حاققينداكى قرارينى تصويب و تاييد ائديب٫ مدرسه لرين ميللى ديله گئچمه سينى بوتون معلليم و معلليمه لره بير ميللى وظيفه كيمى تاپشيرير.    آذربايجان ميللى دؤولتينين باش وزيرى-پيشه ورى  آذربايجان٫ شماره ٩٦ ٫ ٩ دى٫ ؛ يانوار    منبع: قيزيل صحيفه لر. تبريز عئلمييه مطبعه سى